Kjære kamerat

Gratulerer med arbeiderbevegelsens dag.

Det er andre gang vi ikke møtes på torget, andre gang vi ikke går i tog. Istedenfor å snakke for en stor forsamling, eller å snakke inn i en tom skjerm til et usynlig publikum velger jeg derfor å snakke direkte til deg: kollega, sjef, samarbeidspartner, venn. Ja, til deg, kamerat.

For koronapandemien har endret hverdagen vår og høytidene våre. Den har endret kommunikasjonen vår og måten vi fortsetter å kjempe for rettighetene våre. Rettighetene til arbeidere, kvinner, bønder, urfolk, ungdommer og andre folks deltakelse i demokratiet. Pandemien er en global krise, og som alle virkelige kriser så forsterkes de underliggende problemene. Folkehelsen trues og fattigdommen i verden har økt for første gang på 20 år. Nå, ett år etter at det startet, gjenstår ingen tvil: **koronakrisen har økt ulikheten mellom folk** - i Norge og i alle andre land.

Norsk Folkehjelp har partnere verden over. Vi ser kraftige tilbakeslag på retten til å organisere seg. Pandemien blir brukt som påskudd av makthavere for å stilne kritiske røster og grabbe til seg av fellesgodene. Regelverk forbigås fra Kambodsja til Ecuador for at noen få som har mye fra før, skal få mer. Arbeidsledigheten i verden går opp og de fleste mennesker har ingen permitteringsordninger eller trygd de kan klare seg på. Hva hadde du gjort hvis du var en fruktselger i Harare uten innlagt vann hjemme?
Norsk Folkehjelps partnerorganisasjon i Zimbabwe kjempet igjennom en livsviktig seier for en halv million mennesker i landet: tilgangen til vann. Aktivister tydde til rettssak for å få reparert de ødelagte offentlige vannstasjonene – og vant.

Midt i krisen ser vi altså stor mobilisering og evne til å svare på folks behov.

Her hjemme har frivillige pakket termosen og tatt med språkkafeen ut på tur. I Palestina driver partnere med smittevernsopplysning og påvirkning for at palestinske bygningsarbeidere skal få tilgang til munnbind og antibac. I Honduras fikk korona besøk av orkanene Eta og Iota som etterlatte seg over 150 000 mennesker uten mat og husly. Da begynte menneskerettighetsorganisasjonen MADJ med matutdeling ved siden av sin juridiske rådgivning. Det måtte de – fordi sulten dreper fortere enn viruset får feste seg.

De fleste land har ingen eller lite offentlige velferdssystemer og helsevesener er underfinansierte og overbelastet. Smitten og dødeligheten er høyest blant de som hadde det verst fra før, men i motsetning til å svare med medmenneskelighet, stemte den norske regjeringen ned et globalt initiativ for mer rettferdig fordeling av koronavaksinene. For det er ikke bare dopapir som blir hamstret, det gjelder vaksinene også. Av 400 millioner utdelte vaksiner har 28 millioner gått til fattige land. Vi snakker om at 80% av vaksinene i verden er kjøpt opp av 10 høyinntektsland. At for eksempel Sør-Afrika har måttet betale dobbelt og Uganda trippelt så mye som Norge for den samme Astra Zeneca-vaksinen. Det er dyrt å være fattig.

Verden har brukt over 930 milliarder skattekroner på å lage vaksinene. Dette er fellesskapets penger, derfor må vaksinene være noe **alle** får – gratis. Oppskriften på vaksinene må deles slik at flest mulig land kan produsere vaksiner selv. Universell tilgang til koronavaksine er både den billigste, tryggeste og enkleste måten å avslutte pandemien på. Det krever at vi setter mennesker, miljø og helse foran profitt. Du og jeg kan gjøre noe med det.

For din innsats betyr noe. Pengene du kan gi betyr noe. Engasjementet ditt betyr noe. Selv om vi ikke går skulder ved skulder i dag, så betyr din solidaritet mye. At du lytter og at du bryr deg.

Når vi ikke kan fylle gatene med mennesker så kan vi hvert fall farge byen rød for rettferdighet. Når vi ikke kan gjøre det vi pleier så betyr det at vi kan gjøre andre ting. Nye ting. Du kan ringe en du kjenner og synge en 1.mai-sang med dem. Eller sende et fagforeningsdikt på melding. Lag en miniparole for eksempel, og del den på nettet. Lær mer om arbeiderbevegelsen og alt vi **har** oppnådd.

Støtt Norsk Folkehjelps kamp for rettferdig fordeling av koronavaksiner.

Dette er min 1.mai-aksjon. Hva er din?

Gratulerer med dagen.